
B7‑0490/2011
Europa-Parlamentets beslutning om hungersnøden i Østafrika

Europa-Parlamentet,
–
der henviser til sine tidligere beslutninger om Afrikas Horn,

–
der henviser til resultaterne af donorkonferencen i Addis Abeba, den 25. august 2011,

–
der henviser til FN's 2015-mål (MDG),

–
der henviser til FN’s erklæring om menneskerettigheder,

–
der henviser til FN-konventionen om barnets rettigheder,

–
der henviser til forretningsordenens artikel 110, stk. 2,

A.
der henviser til, at FN har erklæret, at 750 000 mennesker er i overhængende fare for at blive ramt af hungersnød inden for de næste fire måneder, og at 13,3 millioner mennesker i Somalia, Etiopien, Kenya og Djibouti har et presserende behov for nødhjælp;

B.
der henviser til, at situationen på Afrikas Horn betragtes som den alvorligste fødevarekrise i verden i dag både i omfang og i alvor;

C.
der henviser til, at underernæringsgraden visse steder er over tre gange nødhjælpstærsklen, og at titusinder allerede menes at være døde; der henviser til, at det er blevet forudsat, at situationen på Hornet vil forværres, inden den bliver bedre idet den ifølge forudsigelsen vil være værst i oktober 2011 uden udsigt til bedring før begyndelsen af 2012;

D.
der henviser til, at krisen i hele regionen er blevet forværret af den fortsatte konflikt og af usikkerhed, høje fødevarepriser, klimaændringerne, væksten i befolkningstallet, mangel på infrastruktur og fald i mængden af naturlige ressourcer;

E.
der henviser til, at tørkens konsekvenser for kvæget har udviklet sig negativt i de seneste seks måneder fra ringe kvægproduktion til forringelse af kvægets fysiske tilstand;

F.
der henviser til, at Somalia er hårdest ramt med 1,4 mio. internt fordrevne og halvdelen af befolkningen afhængig af fødevarehjælp; der henviser til, at UNICEF har berettet, at 780 000 børn i Sydsomalia er akut underernærede;

G.
der henviser til, at antallet af somaliere, der har behov for humanitær hjælp, ifølge FAO er øget fra 2,4 mio. til 4 mio. i de seneste otte måneder, og at 3 mio. af disse bor i landets sydlige del;

H.
der henviser til, at den humanitære situation i Somalia er forværret på grund af dårlig styring og af den igangværende konflikt mellem rebeller og regeringstropper; der henviser til, at den militante gruppe al-Shabab kontrollerer mange områder, hvor der er erklæret hungersnød, og har vist sig meget ufleksibel i forbindelse med at give vestlige hjælpeorganisationer adgang til området, hvilket i alvorlig grad har vanskeliggjort hjælpearbejdet;

I.
der henviser til, at den føderale overgangsregerings fremgang og Den Afrikanske Unions mission i Somalia skaber en vis grad af sikkerhed – hjælpen kan ikke nå frem til modtagerne uden politisk stabilitet og sikkerhed;

J.
der henviser til, at over 860 000 personer fra Somalia er flygtet til nabolandene, navnlig Kenya og Etiopien, i forsøget på at finde sikkerhed, føde og vand, og at flygtningelejren Dadaab, i Kenya er overfyldt med over 420 000 personer;

K.
der henviser til, at 80 % af flygtningene er kvinder og børn, hvoraf mange oplever seksuel vold og intimidering på vej til eller i flygtningelejrene;

L.
der henviser til, at sygdomme som kolera, mæslinger og malaria er en voksende trussel mod den svækkede befolkning, og at der er et presserende behov for øget bistand til sundhedsvæsen, vandforsyning og hygiejneforanstaltninger;

M.
der henviser til, at EU har afsat 158 mio. EUR til humanitær hjælp i 2011, tillige med 440 mio. EUR fra medlemsstaterne ud over de mere end 680 mio. EUR til regionen i langsigtet bistand til landbrug, udvikling af landdistrikterne og fødevaresikkerhed indtil 2013;

N.
der henviser til, at stats- og regeringscheferne i Den Afrikanske Union (AU) har lovet over 350 mio. USD til den humanitære operation;

O.
der henviser til, at hurtig forøgelse af nødhjælpen er meget vigtig med henblik på at opfylde de humanitære behov og forebygge en yderligere forværring; der henviser til, at den samlede operationelle mangel over de næste seks måneder til tørkerelaterede WFP-programmer i Djibouti, Etiopien, Kenya and Somalia er på USD 190 mio.;

P.
der henviser til, at virkningerne af klimaændringerne i alvorlig grad har forringet høstudbyttet i regionen, hvilket sammen med en verdensomspændende økonomiske krise og stigende priser på fødevarer og brændstof har hindret bekæmpelse af fattigdommen og opfyldelse af 2015-målene;

Q.
der henviser til, at den øgede piratvirksomhed i Det Indiske Ocean i alvorlig grad hæmmer leverancer til og fra regionen;

1.
udtrykker sin dybeste sorg over tabene af liv og over lidelserne i regionen; opfordrer til øget mobilisering af bistand fra medlemsstaterne i de områder, hvor hungersnøden er størst, for at sikre de mest sårbare fødevarehjælp, rent vand og hygiejneforanstaltninger;

2.
opfordrer alle myndigheder og grupper i området til at tillade åbning af humanitære korridorer, således at fødevarer og hjælp kan føres dybere ind i de berørte områder;

3.
kræver, at alle parter omgående standser overgrebene mod civile, navnlig kvinder og børn, drager de ansvarlige til ansvar og sikrer adgang til bistand og fri bevægelighed for alle, der flygter fra konflikten og tørken;

4.
fordømmer på det skarpeste den militante islamistiske gruppe al-Shabab’s rolle, idet denne hindrer nødhjælpsorganisationerne og WFP at levere fødevarehjælp til så mange af befolkningen som operationelt muligt;

5.
opfordrer det internationale samfund til fremover i deres hjælpeprogrammer at fokusere på to planer, idet de dels fastholder reaktionen på den humanitære krise og dels træffer mere langsigtede foranstaltninger til at sikre, at befolkningerne bliver mere modstandsdygtige i tørkeperioder, for således at kunne undgå menneskelig lidelse fremover;

6.
erkender, at der på Afrikas Horn er behov for en engageret indsats til at sikre bedring og modstandskraft, idet der samtidig tages hensyn til miljøet, kvægavleres og nomadefolks levevis, de demografiske ændringer, retfærdighed i forbindelse med udviklingsudgifterne, god styring og behovet for at undgå afhængighed;

7.
glæder sig over Den Afrikanske Unions løfter i forbindelse med den humanitære opration, herunder den fredsbevarende AMISOM-mission, men beklager, at der indtil nu kun er udsendt en fredsbevarende styrke på 9 000 mand i Somalia af de lovede 20 000;

8.
glæder sig over løfterne fra EU og fra medlemsstaterne; erindrer imidlertid om, at der stadig mangler 1 mia. USD i at opfylde FN’s katastrofeappel; opfordrer indtrængende det internationale samfund om at indfri sine tilsagn;

9.
erkender, at medlemsstaterne og det internationale samfund for i fremtiden at undgå hungersnød og fødevarekriser i regionen må støtte landbrugssektoren og øge investeringerne i udvikling af landdistrikterne;

10. anerkender Somaliland som en vigtig faktor for stabilitet, sikkerhed og vækst på Afrikas Horn; lykønsker det uafhængige, demokratiske og selvstyrende område for dets rolle kampen mod al-Shabab og piratvirksomheden i regionen;

11.
pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant i udenrigsanliggender og sikkerhedspolitik, De Forenede Nationers Sikkerhedsråd og generalsekretær, Den Afrikanske Unions institutioner, regeringerne og parlamenterne i IGAD's medlemslande, Det Panafrikanske Parlament, Den Blandede Parlamentariske Forsamling AVS-EU, G20-formandskabet og EU’s medlemsstaters regeringer.

